**Správa zo zahraničnej služobnej cesty\_ETUI seminár pre mladých odborárskych lídrov**

**Brusel, 12.-16. február 2018**

V dňoch 12. – 16. 2. 2018 sa v Bruseli uskutočnil v poradí 2. seminár pre mladých odborárskych lídrov (Young trade union leaders), ktorý bol súčasťou 3-týždňového kurzu organizovaného ETUI (Európsky odborársky inštitút pre vzdelávanie). KOZ SR na seminári reprezentoval vedúci úradu a špecialista pre zahraničné vzťahy OZPŠaV na Slovensku Mgr. Juraj Stodolovský.

Seminár nadväzoval na prvý týždeň, ktorý sa uskutočnil v októbri 2017 v Bratislave. Zúčastnilo sa ho 19 mladých odborárov z rôznych odborových zväzov z celej Európy. Lektormi boli skúsení školitelia dlhoročne spolupracujúci s ETUI.

Obsahovo bol seminári rozdelený na viacero častí. V prvej účastníci prostredníctvom rozličných aktivít pracovali na zlepšovaní svojich vodcovských, prezentačných a argumentačných zručností a schopností v oblasti verejného vystupovania, spolupráce v tíme či strategického myslenia. V druhej, teoretickej časti, diskutovali účastníci na základe prezentácií prednesené odborníkmi na témy ako: Inštitúcie EÚ a rozhodovacie procesy (M. Méaulle, ETUC), Budúcnosť Európy a budúcnosť práce (T. Weber, ETUC) či Európske zamestnanecké rady vs. odbory (B. Demaître, ETUI).

V ďalšej časti semináru navštívili účastníci po dôkladnej teoretickej príprave sídla európskych odborárskych konfederácií (EPSU – Európska federácia odborových zväzov pôsobiacich vo verejných službách) a IndustryAll (Európska federácia odborových zväzov pôsobiacich v priemysle). So zástupcami týchto organizácií, ktoré vykonávajú úlohy sociálnych partnerov na európskej úrovni, diskutovali mladí odborári na rôzne témy týkajúce sa napr. sociálnych práv, robotizácie, či odborárskej solidarity.

Následne sa skupina stretla so zástupcami belgického odborového zväzu zamestnancov v doprave FGTB, s ktorými diskutovala najmä o smernici o vysielaní zahraničných pracovníkov a možnostiach na zbližovanie pracovných a mzdových podmienok zamestnancov v jednotlivých krajinách EÚ. Vyčerpávajúci program zavŕšila návšteva tzv. Európskej štvrte a zaujímavých priestorov, ktoré interaktívne približujú proces Európskej integrácie a históriu jednotlivých členských štátov.

V záverečnej časti pracovali účastníci v skupinách na svojich projektoch, ktoré začali pripravovať už na prvom seminári v Bratislave a na ktorých priebežne pracovali na diaľku. Témami jednotlivých projektov boli: vzdelávanie zamestnancov v oblasti IKT ako príprava pre budúci trh práce, Zlepšovanie PR odborov a zvyšovanie členskej základne, Automatizácia a robotizácia pracovných miest, Sociálny dumping. Pri príprave jednotlivých projektov využívali skupiny rôzne spôsoby získavania teoretických podkladov ako napr. dotazníky, štúdium dostupnej literatúry, zisťovanie u orgánov verejnej moci, atď. Priebežný stav svojich projektov následne prezentovali v Bruseli pred riaditeľom ETUI P. Pochet, ktorý každej skupine poskytol dôležitú konštruktívnu kritiku a nasmeroval ich prácu k dosiahnutiu výsledkom, ktoré by mohli byť použiteľné pre potreby ETUI.

Seminár poskytol účastníkom drahocenný priestor pre formálnu aj neformálnu výmenu skúseností a poznatkov z rôznych oblastí odborárskeho života a prispel k prehĺbeniu zručností mladých členov odborov, ktoré budú môcť využiť pri svojej ďalšej odborárskej práci.